tartuNLP/wikipedia-smugri-20251201 huggingface dataset:
Richard Pánik

Richard Pánik (sündinud 7. veebruaril 1991 Martinis) on Slovakkia jäähokimängija, kes mängis viimati Šveitsi kõrgliigaklubis Lausanne HC ründajana paremäärel.
Ta alustas profikarjääri Slovakkia klubis Třineci HC Oceláři.
2009. aastal valis Tampa Bay Lightning ta NHL-i "draft"is 52. valikuna. Põhja-Ameerikasse suundus ta mängima hooajal 2009–10, kuid enne NHL-is debüteerimist mängis ta kolm hooaega ainult Ontario Hockey League'i ja American Hockey League'i (AHL) klubides. 2012. aastal võitis ta Norfolk Admiralsiga Calder Cupi. Lightningu meeskonnas tegi ta oma NHL-i debüüdi hooajal 2012–13.
Hooajal 2014–15 mängis ta Toronto Maple Leafsis ning seejärel kaks ja pool hooaega Chicago Blackhawksis. Hooaeg 2016/17 Blackhawksis jäi tema NHL-i karjääri kõige resultatiivsemaks (22+22).
2018. aasta jaanuaris liitus ta Arizona Coyotesiga. 2019. aasta juulis sõlmis ta nelja-aastase lepingu Washington Capitalsiga. 2021. aasta aprillis siirdus ta Detroit Red Wingsi, kus mängis kuni hooaja lõpuni. 2021. aasta juulis kaubeldi Pánik Red Wingsist Nick Leddy vastu New York Islandersi. Hooajal 2021/22 mängis ta AHL-i klubides Bridgeport Islanders ja Chicago Wolves. 2022. aastal võitis ta Wolvesiga Calder Cup'i.
2022. aasta oktoobris läks ta üheks aastaks New York Islandersist laenule Šveitsi kõrgliigaklubisse Lausanne HC.
Pánik on kuulunud Slovakkia jäähokikoondisse 2014. aasta taliolümpiamängudel ning neljadel maailmameistrivõistlustel (2010, 2014, 2015 ja 2019).
Michael Raffl

Michael Raffl (sündinud 1. detsembril 1988 Villachis) on Austria jäähokimängija, kes mängib Šveitsi kõrgliigaklubis Lausanne HC ründajana vasakäärel.
Aastatel 2005–2011 mängis Raffl kuus hooaega Austria kõrgliigaklubis EC VSV ning pärast seda kaks hooaega Rootsi esiliigaklubis Leksands IF.
Hooajal 2013–14 suundus ta mängima Põhja-Ameerikasse, liitudes Philadelphia Flyersiga. Hooaja 2020–21 lõpus mängis ta Washington Capitalsis. 2021. aasta juulis sõlmis ta üheaastase lepingu Dallas Starsiga. NHL-is oli tema resultatiivseim hooaeg 2015/16, mil ta lõi 13 väravat ja andis 18 väravasöötu. Hooaeg varem sai ta kirja 21 väravat, kuid selle kõrvale vaid seitse väravasöötu.
2022. aasta augustis sõlmis ta kaheaastase lepingu Lausanne'iga.
Austria jäähokikoondise koosseisu on Raffl kuulunud 2014. aasta taliolümpiamängudel ning kuutel maailmameistrivõistlustel.
Theodorus (Bubnjuk)

Theodorus (ukraina keeles Федір "Fedir"; kodanikunimega Валентин Леонідович Бубнюк "Valentõn Leonidovõtš Bubnjuk"; sündinud 21. juulil 1978 Lipnes Volõõnia oblastis) on Ukraina Õigeusu Kiriku Poltaava ja Krementšugi ülempiiskop.
San Jose Sharks

San Jose Sharks on USA jäähokiklubi, mis tegutseb California osariigis San Joses. See mängib jäähokiliiga NHL-i Läänekonverentsis Vaikse ookeani divisjonis. Klubi on asutatud 1991. aastal. Kodumänge peab SAP Centeril.
Klubi peatreener on David Quinn.
Praegune koosseis.
"Seisuga 21. juuli 2023"
Teaduslugu ja nüüdisaeg

"Teaduslugu ja nüüdisaeg" on alates 1979. aastast Eestis ilmuv raamatusari. 
Algul andis seda välja Teaduste Akadeemia Kirjastus, hiljem Tartu Ülikooli Kirjastus.
UÕK Rivne-Volõõnia piiskopkond

UÕK Rivne-Volõõnia piiskopkond ("Рівненсько-Волинська єпархія ПЦУ") on Ukraina Õigeusu Kiriku piiskopkond, mille keskus asub Rivne linnas.
Limanowa

Limanowa on linn Poolas Väike-Poola vojevoodkonnas, Limanowa maakonna halduskeskus. Limanowa asub Krakówi kesklinnast ligi 53 km kagus ja Nowy Sączist umbes 23 km loodes.
Ürikutes on Limanowat esmamainitud 1496. aastal, linnaõigused sai 1565. aastal. Esimese Poola jagamise tagajärjel läks 1772. aastal Habsburgide Austria keisririigi koosseisu. Tagasi Poola võimu alla läks Limanowa 1918. aastal.
1914. aasta 1. detsembrist kuni 13. detsembrini toimus Limanowa lähedal Limanowa lahing, milles Austria-Ungari väed Vene vägede pealetungi tagasi lõid.
UÕK Vinnõtsja-Bari piiskopkond

UÕK Vinnõtsja-Bari piiskopkond (ukraina keeles Вінницько-Барська єпархія ПЦУ) on Ukraina Õigeusu Kiriku piiskopkond Vinnõtsja oblastis.
Brzesko

Brzesko on linn Poolas Väike-Poola vojevoodkonnas, Brzesko maakonna ja Brzesko valla halduskeskus. Linn asub Uszwicą jõe ääres, Krakówist umbes 48 km idas.
Brzesko sai linnaõigused 1289. aastal, kaotas need 1317. aastal ja sai tagasi 1385. aastal.
Brzeskos asub 1845. aastal asutatud õlletehas Browar Okocim (kuulub tänapäeval Carlsbergile).
Valgevene vaksal (film)

"Valgevene vaksal" (vene keeles "Белорусский вокзал") on Andrei Smirnovi mängufilm, milles kujutatakse Suure Isamaasõja veterane, kes kohtuvad esimest korda pärast 1946. aastat polgukaaslase matusel. Filmist on pärit tuntud laul "Meile on vaja ühte võitu" ("Нам нужна одна победа"; Bulat Okudžava viis ja sõnad), mis kõlab filmis kaks korda: autori esituses ja Alfred Schnittke muusikalise töötlusena finaalis. Filmil oli probleeme ekraanile jõudmisega, väidetavalt aitas loa andmisele kaasa Leonid Brežnev isiklikult, kellele sentimentaalse inimesena meeldisid nii laul kui ka filmi melodramaatiline süžee. Filmis vastandatakse Suure Isamaasõja võitlejate moraalset palet järeltuleva põlvkonna omaga.
Vaapo Vaher on nimetanud filmi propagandistlikuks.
Tabassaraani keel

Tabassaraani keel on Venemaal Dagestani Hivi ja Tabassaraani rajoonis tabassaraanide kõneldav keel, mis kuulub nahhi-Dagestani keelte Kagu-Dagestani rühma. Seda räägib üle 127 000 inimese.
Keelesugulus.
Tabassaraani keele lähimad sugulaskeeled on lesgi ja aguli keel, mida koos nimetatakse ka idalesgi keelteks. Tabassaraani keel jaguneb põhja- ja lõunamurdeks.
Grammatika.
Tabassaraani keel on ergatiivkeel. Keel on tuntud eelkõige kääneterohkuse poolest: keeles on ligikaudu 46 käänet. Bernard Comrie ja Maria Polinsky analüüsi kohaselt on tabassaraani keeles 14 (põhjamurdes 15) käändemorfeemi. Neist on 4 grammatilist käänet (absolutiiv, ergatiiv, genitiiv ja daativ) ja 7 (8) kohakäänet. Kohakäändemorfeeme saab kombineerida kahe suunda näitava morfeemiga ja üldise kohamorfeemiga ("di") ning seetõttu on käänete rohkus näiline. Kui eelloetletud morfeemide kombinatsioonid kokku arvutada, saame põhjamurdes 3+2+(7*3*2)=47 käänet ja lõunamurdes 3+2+(8*3*2)=53 käänet.
Kiri.
1932. aastal loodi ladina kirjal ja lõunamurdel põhinev kirjakeel. 1938. aastal mindi üle kirillitsapõhisele kirjale.
Tabassaraani tähestik:
Columbus Blue Jackets

Columbus Blue Jackets on USA jäähokiklubi, mis tegutseb Ohio osariigis Columbuses. See mängib NHL-i Idakonverentsis Metropolitani divisjonis.
Klubi on asutatud 2000. aastal. See peab kodumänge Nationwide Arenal.
Blue Jackets jõudis esimest korda Stanley karika väljalangemismängudele hooajal 2008–09. Esimest korda jõuti väljalangemismängudes esimesest ringist edasi hooajal 2018–19, kui konkurentsist kukutati põhihooaja ülekaalukas võitja Tampa Bay Lightning.
Klubi praegune peatreener on Mike Babcock.
Praegune koosseis.
"Seisuga 22. juuli 2023"
Oliver Bjorkstrand

Oliver Bjorkstrand (sündinud 10. aprillil 1995 Herningis) on Taani jäähokimängija, kes mängib NHL-i klubis Seattle Kraken ründajana paremal äärel.
Ta alustas karjääri hooajal 2011–12 Taani klubis Herning Blue Fox. Järgmisel hooajal suundus ta mängima Põhja-Ameerikasse, liitudes Western Hockey League'i klubiga Portland Winterhawks. Seal mängis ta kokku kolm hooaega. Hooajal 2014–15 oli ta liiga suurim punktikoguja ja parim väravakütt, pälvides Bob Clarke Trophy.
2013. aastal valis Columbus Blue Jackets ta NHL-i "draft"is 89. valikuna. Blue Jacketsi meeskonnas tegi ta oma NHL-i debüüdi 17. märtsil 2016 mängus Detroit Red Wingsi vastu. Oma esimese ja teise värava lõi ta liigas kaks päeva hiljem mängus New Jersey Devilsi vastu. Suurema osa sellest hooajast oli ta mänginud Blue Jacketsi noorteklubi Lake Erie Monstersi rivistuses American Hockey League'is. 2016. aastal tuli ta Monstersiga Calder Cupi võitjaks. Samal hooajal valiti ta Calder Cupi väärtuslikumaks mängijaks. Blue Jacketsi põhikoosseisu liikmeks sai Bjorkstrand hooajal 2017/18. Hooajal 2020/21 tõusis Bjorkstrand Blue Jacketsi hooaja resultatiivseimaks mängijaks (18+26). Hooajal 2021/22 oli Bjorkstrand Blue Jacketsi suurim väravakütt (28 väravat) ning ta tegi samal hooajal seni oma resultatiivseima hooaja NHL-is (28+29).
2022. aasta juulis kaubeldi Bjorkstrand Seattle Krakeni.
Taani jäähokikoondise koosseisus on ta osalenud 2015. ja 2018. aasta maailmameistrivõistlustel.
Tema isa on jäähokitreener Todd Bjorkstrand. Tema vend Patrick Bjorkstrand on samuti jäähokimängija.
Cam Atkinson

Cameron Thomas Atkinson (sündinud 5. juunil 1989 Riverside'is Connecticuti osariigis) on USA jäähokimängija, kes mängib NHL-i klubis Philadelphia Flyers ründajana paremal äärel.
2008. aastal valis Columbus Blue Jackets ta NHL-i "draft"is 157. valikuna. Aastatel 2008–2011 mängis ta jäähokit kolm hooaega Boston College'i meeskonnas. 2011. aasta märtsis sõlmis ta lepingu Blue Jacketsiga. Ta debüteeris NHL-is hooajal 2011–12 ning lõi 10. oktoobril 2011 mängus Vancouver Canucksi vastu oma esimese värava NHL-is. Enamusesellest hooajast mängis ta siiski American Hockey League'i klubis Springfield Falcons. Blue Jacketsi põhikoosseisu liikmeks sai ta hooajal 2012–13.
Hooajal 2016–17 oli Atkinson Blue Jacketsi hooaja parim mängija, kui lõi põhihooajal 35 väravat ja kogus 62 punkti. 2017. aasta novembris pikendas ta Blue Jacketsiga lepingut seitsme aasta võrra. Hooajal 2018–19 tegi ta oma seni edukaima hooaja, kui lõi 41 väravat ja kogus 69 punkti. 
2021. aasta juulis kaubeldi ta Jakub Voráčeki vastu Philadelphia Flyersi.
Aastatel 2017 ja 2019 on ta osalenud NHL-i tähtede mängul.
USA jäähokikoondise koosseisus võitis ta 2018. aasta maailmameistrivõistlustelt pronksmedali.
Kohalik Tühimik

Kohalik Tühimik (inglise keeles "Local Void") on suuremahuline kosmiline tühimik Kohaliku Galaktikarühma lähedal.
Selle avastasid 1987. aastal ameerika astronoomid Brent Tully ja Rick Fisher.
Kohalik Tühimik, peaaegu tühi ruum, koosneb kolmest sektorist, mida eraldavad kosmilised kiud. Kohaliku Tühimiku täpsed mõõtmed pole teada, kuid selle suurus on vähemalt 45 Mpc (150 miljonit valgusaastat), kuid võimalik, et koguni 150–300 Mpc (490–980 miljonit valgusaastat).
Kohaliku Tühimiku naabriks on tasandiline Kohaliku Lehe piirkond. Sisuliselt moodustab Kohalik Leht Kohaliku Tühimiku ääristava galaktikatest seina.
Kaugus Maalt kuni Kohaliku Tühimiku keskmeni on umbes 23 Mpc (75 miljonit valgusaastat).
Kohalik Tühimik sisaldab tõenäoliselt oluliselt vähem galaktikaid, kui pidanuks neid olema kosmoloogilise standardmudeli järelduste kohaselt.
Myślenice

Myślenice on linn Poolas Väike-Poola vojevoodkonnas, Myślenice maakonna ja Myślenice valla halduskeskus. Myślenice asub Krakówi kesklinnast umbes 23 km lõunas.
Myślenicet läbib rahvusvaheline maantee E77.
Myślenicet on ürikutes esmamainitud 1250. aastatel, Magdeburgi linnaõigused sai 1342. aastal. Esimese Poola jagamise tagajärjel läks Myślenice 1772. aastal Habsburgide Austria keisririigi võimu alla.
Aastatel 1975–1998 kuulus Myślenice Krakówi vojevoodkonda.
.мкд

.мкд (ladina tähtedega .mkd) on ametlikult kinnitatud Põhja-Makedoonia Interneti tippdomeen (IDN ccTLD) lisaks domeenile .mk.
Makedoonia Akadeemilise Uurimistöö Võrgustik (MARnet) teatas novembris 2012 kavatsusest võtta kasutusele kürilliline domeeninimi. Korraldati konkurss ja seejärel hääletus, millel sai valida kuue variandi vahel (.мкд, .мак, .македонија, .рмкд, .рм ja .рмак). Võitja kuulutati välja jaanuaris 2013.
Domeen kinnitati ja registreeriti 20. märtsil 2014.
Mais 2019 on registreeritud 424 domeeni tippdomeenis .мкд.
.бг

.бг (ladina tähtedega .bg) on ametlikult kinnitatud Bulgaaria Interneti tippdomeen (IDN ccTLD) lisaks domeenile .bg.
ICANN lükkas kahel korral selle tagasi sarnasuse tõttu tippdomeeniga .br, kuid 2014. aastal kiideti see heaks.
Domeen kinnitati ja registreeriti 5. märtsil 2016.
Junzi

Junzi (Hiina keeles: 君子, pinyin: Jūn Zǐ) on Hiina filosoofia mõiste, mida võib tõlkida kui 'kõrgemalseisev inimene', 'õilis inimene', algselt ka 'valitseja poeg' ja seda mõistet kasutasid nii Zhou kuningas Wen Muutuste raamatus kui ka Konfutsius oma töödes, et kirjeldada ideaalset inimest. 
Konfutsianism.
Konfutsianisms on ideaalne inimene "sheng", mida saab tõlkida kui elutark (inglise keeles filosoofia mõiste "Sage"). Kuid seda seisundit on väga raske saavutada ja Konfutsius kasutas mõistet "junzi", mis on enamatele inimestele kättesaadav. Konfutsianismis "Junzi" käitub harmoonia põhimõtete järgi, mida kutsutakse "li" ja ta peab valitsema oma kodu, ühiskonda ja riiki. Need põhimõtted ei selgita rituaale, vaid on seotud nõutava ametliku käitumisega religioossete rituaalide ja keiserlike tseremooniate ajal. Konfutsius leidis ka, et "junzi" on keegi, kes kehastab inimkonda ja omab kõiki kõrgemaid inimlikke omadusi. Filosoof kutsus seda ren inimeseks ja rõhutas spetsiifilisi omadusi, mis on kirjas tema raamatus "Vesteid ja vestlusi". Paljusid neist kasutati hiina vanasõnadena ("Yanyu"). Näiteks: "Junzi cheng ren zhi mei", mis tähendab, et "Õilis inimene alati aitab teistel saavutada nende unistusi". 
Zhu Xi defineeris "junzi" kui eelviimase astme elutargani. 
"Junzil" on palju omadusi. "Junzi" võib elada vaesuses; "Junzi" teeb rohkem ja räägib vähem. "Junzi" on lojaalne, kuulekas ja teadlik. "Junzi" distsiplineerib end ise. Nende hulgas on ka, et "Ren" on põhiline alus, et saada "junziks".
Junzi ja juhtimine.
Tulevane potentsiaalne riigijuht, riigijuhi poeg, on kasvatatud nii, et tal oleks kõrgemad eetilised ja moraalsed seisukohad, mida ta saavutab sisemise rahu kaudu. Konfutsius leidis, et "junzi" tagab valitsuse funktsioonid läbi oma eetiliste väärtuste. Hoolimata sõna otsesest tähendusest võib iga õiglane inimene, kes soovib ennast parandada, saada "junziks".
Vastupidine mõiste on "xiaoren" (Hiina keeles: 小人 ,pinyin: xiăorén, "väike või lihtinimene"), kes ei mõista kui väärtuslikud on voorused ja otsib ainult kohest kasu. Lihtinimene on egoistlik ja ei arvesta oma tegude tagajärgedega. Juhul kui juhti ümbritsevad "xiaoren"-inimesed, mitte "junzid", siis rahvas kannatab nende väikluse pärast. Kui poliitikuks saab "xiaoren", kes pidevalt soovib meelelisi ja emotsionaalseid naudinguid, siis ta on huvitatud vaid oma võimust ja kuulsusest, selle asemel, et siiralt püüelda teiste inimeste pikaajalise heaolu poole. 
"Junzi" juhib käitudes ise vooruslikult. Arvatakse, et tema puhas vooruslikkus suunab teisi tema eeskuju järgima. Kaugem eesmärk on, et valitsus käituks sarnaselt perekonnaga. Seega kõik vanemate inimeste austamise tasandid soodustavad harmooniat ja "junzi" toimib sellele austusele kui majakas.
Artemi Panarin

Artemi Sergejevitš Panarin (vene keeles Арте́мий Серге́евич Пана́рин; sündinud 30. oktoobril 1991 Korkinos) on Venemaa jäähokimängija, kes mängib NHL-i klubis New York Rangers ründajana vasakäärel.
Ta alustas karjääri Vitjazis, mille põhimeeskonnas debüteeris ta KHL-is hooajal 2008–09. Hooaja 2012–2013 keskel liitus ta Peterburi SKA-ga. 2015. aastal võitis ta Peterburi SKA-ga Gagarina karika. Samal hooajal valiti ta liiga sümboolsesse koosseisu.
2015. aasta aprillis sõlmis ta kaheaastase lepingu NHL-i klubiga Chicago Blackhawks. Oma esimesel hooajal kogus ta NHL-is 77 punkti (30+47), olles sellega kõige edukam uustulnukas. Hooaja lõpus pälvis ta hooaja parimale uustulnukale antavale Calder Memorial Trophy ning valiti uustulnukate sümboolsesse koosseisu ("All-Rookie Team"). Samuti valiti ta hooaja parimaks Venemaa jäähokimängijaks. Hooajal 2016–17 valiti Panarin "Second All-Star Team"i.
2017. aasta juunis liitus ta Columbus Blue Jacketsiga. Hooajal 2017–18 kogus ta liigas 82 punkti (27+55), mis oli klubi ajaloo rekord. Lisaks oli ta 27 löödud väravaga sel hooajal klubi parim mängija. Järgmisel hooajal saavutas veelgi parema tulemuse, kui kogus põhihooajal 87 punkti (28+59).
2019. aasta juulis sõlmis ta seitsmeaastase lepingu Rangersiga. Hooaeg 2019–20 oli Panarinile NHL-is individuaalselt tema seni edukaim (32+63) ning samal hooajal valiti ta liiga hooaja sümboolsesse koosseisu ("NHL First All-Star Team").
Venemaa jäähokikoondise koosseisus on Panarin maailmameistrivõistlustelt võitnud hõbemedali ja kaks pronksmedalit. 2017. aasta maailmameistrivõistlustel oli ta 17 punktiga (4+13) turniiri edukaim mängija. Panarin valiti lisaks turniiri parimaks ründajaks ja turniiri sümboolsesse koosseisu.
Matt Duchene

Matthew Duchene (sündinud 16. jaanuaril 1991 Haliburtonis Ontario provintsis) on Kanada jäähokimängija, kes mängib NHL-i klubis Dallas Stars keskründajana.
2009. aastal valis Colorado Avalanche ta NHL-i "draft"is kolmanda valikuna. Enne Avalanche'is NHL-i karjääri alustamist mängis ta kaks hooaega Ontario Hockey League'i klubis Brampton Battalion. Hooajal 2008–09 pälvis ta Bobby Smith Trophy. Avalanche'i meeskonnaga liitus ta hooajal 2009–10. Oma debüüthooajal valiti Duchene liiga uustulnukate sümboolsesse koosseisu ("All-Rookie Team"). Avalanche'is mängis ta kokku üheksal hooajal.
2017. aasta novembris liitus ta Ottawa Senatorsiga ja 2019. aasta veebruaris Columbus Blue Jacketsiga. 2019. aasta juulis sõlmis ta seitsmeaastase lepingu Nashville Predatorsiga. Lepingu väärtus oli 56 miljonit dollarit. Hooajal 2021/22 tegi Duchene NHL-is seni oma resultatiivseima hooaja, kui lõi 43 väravat ja andis 43 väravasöötu. Järgmine hooaeg kujunes tagasihoidlikumaks, kui ta kogus vaid 56 resultatiivsuspunkti (22+34). Pärast hooaja lõppu otsustas Predators Duchene välja osta ning 2023. aasta juulis sõlmis Duchene üheaastase lepingu Dallas Starsiga.
Aastatel 2011 ja 2016 on ta osalenud NHL-i tähtede mängul.
Kanada jäähokikoondise tuli Duchene 2014. aastal olümpiavõitjaks. Lisaks on ta kaks korda tulnud maailmameistriks.
Nick Foligno

Nicholas Foligno (sündinud 31. oktoobril 1987 Buffalos New Yorgi osariigis) on USA jäähokimängija, kes mängib keskründajana või vasaku ääreründajana NHL-i klubis Chicago Blackhawks.
2006. aastal valis Ottawa Senators ta NHL-i "draft"is 28. valikuna. Enne seda oli ta mänginud Ontario Hockey League'i klubis Sudbury Wolves, kuhu jäi ka hooajaks 2006–07. Senatorsi meeskonnas debüteeris ta NHL-is hooajal 2007–08.
Pärast viit hooaega Senatorsis liitus Foligno 2012. aasta juulis Columbus Blue Jacketsiga. 2015. aastal sai ta Blue Jacketsi kapteniks.
2017. aastal pälvis ta King Clancy Memorial Trophy ja Mark Messier Leadership Awardi. 2015. aastal osales ta NHL-i tähtede mängul.
2021. aasta aprillis siirdus ta Toronto Maple Leafsi, kuid mängis seal vaid hooaja lõpuni. 2021. aasta juulis sõlmis ta kaheaastase lepingu Boston Bruinsiga.
2023. aasta juunis kaubeldi Foligno koos Taylor Halliga Ian Mitchelli ja Alec Regula vastu Bruinsist Chicago Blackhawksi.
USA jäähokikoondise koosseisus on Foligno osalenud kolmedel maailmameistrivõistlustel (2009, 2010 ja 2016).
Tema isa Mike Foligno mängis NHL-is 15 hooaega. Tema noorem vend Marcus Foligno mängib samuti NHL-is.
Tuumatriaad

Tuumatriaad ehk tuumakolmik on riigi tuumaarsenali struktuurimudel, mis koosneb kolmest harust: maismaalt tulistatavad mandritevahelised ballistilised raketid, allveelaevadelt tulistatavad ballistilised raketid (SLBM) ja tuumarelvi kandvad strateegilised pommitajad.
Kolmeharulise struktuuri eesmärk on tuumarelvastust hajutades märkimisväärselt vähendada riski, et riigi tuumaarsenal hävitatakse terviklikult vaenuliku ennetava tuumalöögiga. Selline hajutus tagab vastulöögivõime, mis tähendab vaenuliku poole jaoks vastastikku tagatud hävingut (MAD), suurendades sellega riigi tuumaheidutuse tõsiseltvõetavust.
Tuumatriaadi struktuuri kasutavad 2019. aasta seisuga Ameerika Ühendriigid, India ja Venemaa. 2019. aasta mais avaldatud Pentagoni analüütikute raporti kohaselt on Hiina väga lähedal triaadivõimekuse saavutamisele. Kuni 1996. aastani kasutas tuumatriaadi ka Prantsusmaa.
Tampa Bay Lightning

Tampa Bay Lightning on USA jäähokiklubi, mis tegutseb Florida osariigis Tampas. See mängib NHL-i Idakonverentsis Atlandi divisjonis.
Klubi asutati 1992. aastal. See peab kodumänge Amalie Arenal.
Lightning on võitnud Stanley karika hooaegadel 2003–04, 2019–20 ja 2020–21.
Klubi peatreener on Jon Cooper.
Praegune koosseis.
"Seisuga 22. juuli 2023"
Ioasaf (Vassõlõkiv)

Ioasaf (ukraina keeles Іоасаф, kodanikunimega Іван Кузьмич Василиків "Ivan Kuzmõtš Vassõlõkiv"; sündinud 7. veebruaril 1955 Gruševis) on Ukraina Õigeusu Kiriku metropoliit.
Detroit Red Wings

Detroit Red Wings on USA jäähokiklubi, mis tegutseb Michigani osariigis Detroitis. See mängib NHL-i Idakonverentsis Atlandi divisjonis.
Klubi on asutatud 1926. aastal ning see on üks kuuest NHL-iga esimesena liitunud klubist. Klubi peab kodumänge Little Caesars Arenal.
Detroit Red Wings on võitnud Stanley karika 11 korda, millega ollakse Montreal Canadiensi (24) ja Toronto Maple Leafsi (13) järel paremuselt kolmas klubi NHL-is.
Praegune koosseis.
"Seisuga 22. juuli 2023"
Calgary Flames

Calgary Flames on Kanada jäähokiklubi, mis tegutseb Alberta provintsis Calgarys. See mängib NHL-i Läänekonverentsis Vaikse ookeani divisjonis.
Klubi asutati 1972. aastal Atlantas. Calgarysse kolis see 1980. aastal. Kodumänge peab Calgary Flames Scotiabank Saddledome'il.
Klubi peatreener on Ryan Huska.
Praegune koosseis.
"Seisuga 21. juuli 2023"
Nashville Predators

Nashville Predators on USA jäähokiklubi, mis tegutseb Tennessee osariigis Nashville'is. See mängib NHL-i Läänekonverentsis Keskdivisjonis.
Klubi on asutatud 1998. aastal. Kodumänge peab see Bridgestone Arenal.
Klubi peatreener on Andrew Brunette.
Praegune koosseis.
"Seisuga 21. juuli 2023"
Ivan Barbašov

Ivan Dmitrijevitš Barbašov (vene keeles Иван Дмитриевич Барбашёв; sündinud 14. detsembril 1995 Moskvas) on Venemaa jäähokimängija, kes mängib keskründajana NHL-i klubis Vegas Golden Knights.
2012. aastal suundus Barbašov MHL-ist Põhja-Ameerikasse, liitudes Quebec Major Junior Hockey League'i klubiga Moncton Wildcats. Seal mängis ta kokku kolm hooaega.
2014. aastal valis Blues ta NHL-i "draft"is 33. valikuna.
Hooajal 2015–16 suundus ta mängima Chicago Wolvesi American Hockey League'is. Bluesi meeskonnas tegi ta NHL-is debüüdi hooajal 2016–17. Esimese värava lõi ta liigas 7. veebruaril 2017 mängus Ottawa Senatorsi vastu. 2019. aastal võitis ta Bluesiga Stanley karika. Barbašovi resultatiivseim hooaeg Bluesi oli 2021/22, mil ta lõi 26 väravat ja andis 34 väravasöötu.
Kuna Blues hooaja 2022/23 teises pooles väljalangemismängude koha eest ei võidelnud, soovis Barbašov klubist lahkuda. 2023. aasta veebruaris kaubeldi ta Vegas Golden Knightsi. Kohe esimesel hooajal võitis ta seal Golden Knightsiga Stanley karika, mis oli Barbašov karjääri teine.
Tema vanem vend Sergei Barbašov on samuti jäähokimängija.
Valga Linna Leht

Valga Linna Leht (vene keeles Валгаская городская газета) oli eesti- ja venekeelne ajaleht, mis ilmus aastatel 2011–2017. 
Ajaleht vahendas Valga linna ja selle lähiümbruse uudiseid. Ajalehte andis välja Valga linnavalitsus, peatoimetaja oli Hele Heletäht. Mõni number on paralleelselt ilmunud ka läti keeles.
Helme Kihelkonnaleht

Helme Kihelkonnaleht oli 2014-2018 ilmunud ajaleht, mis vahendas Tõrva, Helme, Hummuli ja Põdrala valla uudiseid. Lehte andis välja Tõrva vallavalitsus. Leht ilmus kord kuus, tasuta otsepostina. Ajalehe üks eesmärkidest oli ka enne haldusreformi ühendada kohalikud vallad ühisesse kohalikku uudisruumi. Lehe peatoimetaja oli Egon Ilisson
Lehe eelkäija oli Helme-Tõrva Elu. Pärast 2017. aasta haldusreformi annab endiste valdade aladel toimuva kohta uudiseid edasi Tõrva Teataja.
Urvaste Valla Leht

Urvaste Valla Leht on 1994-2017 ilmunud ajaleht, mis vahendas Urvaste valla uudiseid. Lehte andis välja Urvaste vallavalitsus. Lehte toimetas Heli Kuulmets. Pärast 2017. aasta haldusreformi liideti Urvaste Valla Leht väljaandega Antsla Valla Leht.
Tallinna Ülikooli Ajakiri

Tallinna Ülikooli Ajakiri on Tallinna Ülikooli häälekandja. Väljaanne ilmub kaks korda aastas.
Väljaande ajalugu ulatub aastasse 1992, kui hakkas ilmuma "Pedagoogikaülikool". 2005 nimetati väljaanne ümber "Tallinna Ülikooli Ajaleheks". Praegust nime kannab väljaanne aastast 2009.
Brent Burns

Brent Burns (sündinud 9. märtsil 1985 Barries Ontario provintsis) on Kanada jäähokimängija, kes mängib kaitsjana NHL-i klubis Carolina Hurricanes. Ta on mänginud ka ründajana.
2003. aastal valis Minnesota Wild ta NHL-i "draft"is 20. valikuna. NHL-is tegi ta Wildi meeskonnas debüüdi 2003. aasta oktoobris ja viskas esimese värava oma kolmandas liigamängus. NHL-i tööseisaku tõttu mängis ta hooajal 2004–05 American Hockey League'i klubis Houston Aeros. Wildi põhimeeskonnas mängis ta pärast seda järgmised kuus hooaega.
2011. aastal liitus Burns San Jose Sharksiga. Hooajal 2015–16 jõudis ta Sharksiga Stanley karika finaali, kus kaotati Pittsburgh Penguinsile mängudega 2:4. 
2015. aastal pälvis ta NHL Foundation Player Awardi. Hooajal 2015–16 valiti ta Second All Star Teami ja hooajal 2016–17 First All Star Teami. Hooajal 2016–17 pälvis ta liiga parimale kaitsjale antava James Norris Memorial Trophy. NHL-i tähtede mängule on ta valitud kuuel korral (aastatel 2011, 2015, 2016, 2017, 2018, 2019). San Jose Sharksis mängis Burns kokku 11 hooaega. Tema resultatiivseim hooaeg oli 2018/19, mil ta lõi 16 väravat ja andis 67 väravasööte. Enim väravaid lõi ta hooajal 2016/17 (29 väravat).
2022. aasta juulis kaubeldi Burns Sharksist Carolina Hurricanesi.
2015. aastal tuli ta Kanada jäähokikoondise koosseisus maailmameistriks. Maailmameistrivõistluste parimaks kaitsjaks on ta valitud nii 2008. kui ka 2015. aastal. 2015. aastal valiti ta lisaks maailmameistrivõistluste sümboolsesse koosseisu.
Eesti Mõistatusleht

Eesti Mõistatusleht oli 1934-1936 Tallinnas ilmunud ajaleht, kus sisaldas erinevaid peamurdmist vajavaid ülesandeid. Lehe väljaandja ja vastutav toimetaja oli V. Ekman, tegevtoimetaja oli E. Ots. Leht ilmus üks kord nädalas.
Mõistatusleht

Mõistatusleht oli 1932–1933 Tallinnas ilmunud ajaleht, kus sisaldas erinevaid peamurdmist vajavaid ülesandeid. Lehe viimane väljaandja oli K. Valdes. Leht ilmus üks kord nädalas.
Martin Jones

Martin Jones (sündinud 10. jaanuaril 1990 North Vancouveris Briti Columbia provintsis) on Kanada jäähokimängija, kes mängib väravavahina NHL-i klubis Seattle Kraken.
Aastatel 2006–2010 mängis ta Western Hockey League'i (WHL) klubis Calgary Hitmen. Hooajal 2009–10 pälvis ta WHL-i hooaja parimale väravavahile antava Del Wilson Trophy ja valiti väljalangemismängude väärtuslikumaks mängijaks. 2010. aastal sai ta Memorial Cupi silmapaistvamale väravavahile antava Hap Emms Memorial Trophy. 2010. aastal liitus ta American Hockey League'i klubiga Manchester Monarchs.
Ta ei osutunud 2008. aastal NHL-i "draft"is valituks, kuid tegi siiski viis aastat hiljem NHL-is tegi debüüdi hooajal Los Angeles Kingsi meeskonnas. Ta oli kaks hooaega Kingsi varuväravavaht. 2014. aastal tuli ta Kingsiga Stanley karika võitjaks.
Aastatel 2015–2021 oli Jones San Jose Sharksi põhiväravavaht.
2021. aasta juulis sõlmis ta üheaastase lepingu Philadelphia Flyersiga. 2022. aasta juulis sõlmis ta üheaastase lepingu Seattle Krakeniga.
2017. aastal osales ta NHL-i tähtede mängul.
2015. aastal tuli ta Kanada jäähokikoondise koosseisus maailmameistriks.
Võru Linnaleht

Võru Linnaleht oli ajaleht, mis ilmus 30. mail ja 13. juunil 1997. aastal Võrus.
Toimetajad olid Heli Arak ja Jaak Aalo.
Ajalehte trükiti trükikojas OÜ PRINT Trükitööd.
Tallinna Botaanikaaia uurimused

Tallinna Botaanikaaia uurimused (inglise Studies of the Tallinn Botanic Garden, ladina Scripta Horti Botanici Tallinnensis) on Tallinna botaanikaaia aastast 1962 ebaregulaarselt ilmuv jätkväljaanne.
Jätkväljaande teine köide ilmus 1968, kolmas köide 1969. Alates 2. köitest on jätkväljaanded eripealkirjadega.
Keele ja Kirjanduse Instituudi uurimused

Keele ja Kirjanduse Instituudi uurimused (vene Труды Института языка и литературы) oli Keele ja Kirjanduse Instituudi 1956–1964 ebaregulaarselt ilmunud jätkväljaanne. Seda andis välja Eesti NSV Teaduste Akadeemia. Jätkväljaanded olid eripealkirjadega. Kokku ilmus 10 köidet.
Tartu Postipoiss

Tartu Postipoiss on Eesti Keskerakonna Tartu piirkonna häälekandja. Leht ilmub ebaregulaaarselt alates jaanuarist 2011. Varem on leht paralleelselt ilmunud ka vene keeles (Газета Тартуского отдела Центристской партии Эстонии). Leht ei ilmunud 2012, 2014.
Postipoiss

Postipoiss oli vanasti postijaama kutsar, kelle ülesanne oli vedada laiali ja võtta vastu posti ning vedada inimesi.
Varao keel

Varao keel on Venezuelas Orinoco suudmealal räägitav keel, millel teadaolevalt sugulaskeeli ei ole. Vähemal määral räägitakse seda ka Guyanas, Surinames ning Trinidadis ja Tobagos.
Varao keelt on liigitatud ka makrotšibtša hõimkonda. Varao keeles esineb väga haruldane sõnajärg, OSV, kuigi pole kindel, kas see on põhisõnajärg. 
2000. aastal rääkis varao keelt emakeelena umbes 25 000 inimest. Seda keelt räägivad peaaegu eranditult varaod.
Fonoloogia.
Varao keeles on 10 vokaalfoneemi (5 oraalset ja 5 nasaalset) ja 11 konsonantfoneemi.
Vladimir (Šlapak)

Vladimir (ukraina keeles Володимир "Volodõmõr"; kodanikunimega Василь Володимирович Шлапак "Vassõl Volodõmõrovõtš Šlapak"; sündinud 3. augustil 1979 Tšernjahivis Žõtomõri oblastis) on Ukraina Õigeusu Kiriku Žõtomõri ja Polissja ülempiiskop.
Nestor (Põssõk)

Nestor (ukraina keeles Нестор; kodanikunimega Андрій Анатолійович Писик "Andri Anatoljovõtš Põssõk"; sündinud 22. mail 1979 Pidvolotšõskis Ternopili oblastis) on Ukraina Õigeusu Kiriku Ternopili ja Kremenetsi ülempiiskop.
Orioni haru

Orioni haru, ka Kohalik Haru (inglise keeles "Orion Arm", "Local Arm") on galaktiline haru Linnutee galaktikas, milles paikneb meie Päikesesüsteem.
Orioni haru on saanud nime Orioni tähtkuju järgi. Haru on pikkusega umbes 10 000 valgusaastat ja paksusega umbes 3500 valgusaastat. Asub Linnutee kahe suurema haru – Amburi ja Perseuse – vahel. 
Orioni harus paikneb Päikesesüsteem tähtedevahelises keskkonnas hõrendatud kuuma gaasi piirkonnas, mida nimetatakse Kohalikuks Mulliks, jäädes umbes 25 000 valgusaasta kaugusele Linnutee keskosast.
Kohalik Mull

Kohalik Mull (inglise keeles "Local Bubble") on hõrendatud kuuma gaasi piirkond tähtedevahelises keskkonnas Linnutee galaktika Orioni haru sees. 
Piklikukujulise Kohaliku Mulli suurus on vähemalt 300 valgusaastat ja ta koosneb neutraalsest vesinikust tihedusega umbes 1/10 tähtedevahelise keskkonna keskmisest tihedusest, mis omakorda on 0,5 aatomit kuupmeetri kohta. Kuum hõrendatud gaas (temperatuuriga umbes miljon Kelvini kraadi) kiirgab röntgenikiirguse diapasoonis. 
Kohalik Mull moodustus mitme supernoova plahvatuse tulemusena umbes 10–12 miljonit aastat tagasi. 
Meie Päikesesüsteem läbib Kohaliku Mulli piirkonda viimase 5 või isegi 10 miljoni aasta jooksul. Tänapäeval läbib Päikesesüsteem Kohaliku Mulli sees olevat Kohalikku Tähtedevahelist Pilve, mis on väheldane tihedam ala (0,1 aatomit kuupsentimeetris).
Kohalik Tähtedevaheline Pilv

Kohalik Tähtedevaheline Pilv (inglise keeles "Local Interstellar Cloud") on tähtedevaheline pilv (suurusega umbes 30 valgusaastat), mida on praegusel ajal läbimas meie Päikesesüsteem. Pilv ise asub Kohalikus Mullis.
Päikesesüsteem sisenes Kohalikku Tähtedevahelisse Pilve umbes 100 000 aastat tagasi ja eeldatavasti jääb ta selle pilve piiridesse veel umbes 10 000 aastaks. Pilve temperatuur on ligikaudu 6000 °C – peaaegu nagu Päikese pinnapealne temperatuur.
Pilve tihedus on 0,3 aatomit kuupsentimeetri kohta, mis on hõredam kui tähtedevahelise keskkonna tihedus (0,5 aatomit/cm3), kuid kuus korda suurem Kohaliku Mulli tihedusest (0,05 aatomit/ cm3).
Mehitamata sõiduk

Mehitamata sõiduk (inglise "unmanned vehicle") on sõiduk, millel pardal pole juhti või pilooti.
Lysis

"Lysis" on antiikfilosoof Platoni dialoogi vormis filosoofiline teos.
"Lysises" kohtuvad Ktesippos ja Sokrates; esimene neist kurdab, et Hippothales on armunud Lysise nime kandvasse noormehesse. See koostab Lysise auks luuletusi, mis toob kaasa Sokratese küsimuse, kas taolised luuletused ei ole koostatud mitte luuletaja enda auks, kui too peaks armastatu südame võitma. Ta lisab, et mida enam taolistesse luuletustesse panustada, seda naeruväärsem on autor, kui ta peaks ebaõnnestuma. Ühtlasi soovitab ta Hippothalesel, et see korraldaks tema kohtumise Lysisega, et ta võiks demonstreerida, kuidas vestlus välja nägema peaks.
Selgub, et see pole kuigi raske, kuna Lysis viibib sealsamas lähedal palestras oma sõbra Menexenose (tõenäoliselt samanimelise dialoogi peategelase nimekaim) seltsis. Sokrates alustab vestlust, ent Menexenos on sunnitud lahkuma. Sokrates viib jutu vanemlikule armastusele ja sellele, et Lysisel pole lubatud teha kõike, mida ta sooviks. Seega pole tõeline sõprus ja armastus ("philia") nagu lipitsemine, vaid arvestab sõbra ja armastatu võimetega.
Menexenos tuleb tagasi ja Lysis avaldab soovi, et Sokrates väljendaks neid mõtteid ka Menexenosele. Sokrates alustabki Menexenosega vestlemist, küsides, kas sõprus ja armastus on vastastikkune või mitte. Algse idee, et see on vastastikkune, lükkab ümber see, et armastaja tunded ei muutu ka siis, kui armastuse objekt teda vihkab. Seega peab tõene olema hoopis vastupidine, mida kinnitab see, kuidas vanemad oma lapsi armastavad.
Seejärel liigub arutelu sellele, milliste isikute vahel sõprus olla saab. Algse idee kohaselt on sõbrad sarnased ja kuna ebavooruslike vahel taolist sõprust olla ei saa, siis on sõbrad kaks vooruslikku isikut. Sealt tekib aga küsimus, milleks seda vaja peaks olema, kuna kahel voorustes täiuslikul inimesel pole teineteist ja seega ka sõprust vaja. Vastandid tõmbuvad just seetõttu, et täiendavad teineteist. Samas ei saa õiglane isik olla ebaõiglase sõber ega mõõduka mõõdutundetu sõber. Pigem võib sõprus eksisteerida selliste vahel, kellest üks on hea, teine ei ole aga ei hea ega halb.
Edasi liigub arutelu sõpruse põhjustele. Sokrates väidab, et põhjuseks on mingi puudus. Terved arsti ei vaja, küll aga vajavad arsti sõprust haiged. Sealt järeldab ta, et sihiks on tervis ehk pigem on sõpruse põhjuseks mingi hüve, nii et sõprus jääks ka püsima maailmas, kus halba ei ole. Seega kuulub sõprus loomuste juurde, kes teineteist täiendavad. See aga viib vastuoluni algsete järeldustega, mille kohaselt sõprus ei pea olema vastastikkune.
Nagu Platoni varasematele dialoogidele üldiselt omane, nii jääb ka selles dialoogis lahendus leidmata ja sõprus määratlemata.
Ion (Platoni dialoog)

"Ion" on antiikfilosoof Platoni dialoogi vormis filosoofiline teos. Tegemist on ühe lühima Platoni dialoogiga.
"Ionis" kohtub Sokrates rapsood Ioniga, kes esines Epidauroses Asklepiose festivalil, kus ta saavutas esimese auhinna. Sokrates asub tema kunsti uurima ja kuuleb Ionilt, et see suudab hästi esitada üksnes Homerose teoseid; teiste autorite puhul võib ta neid kuulates koguni uinuda. Sokratese jaoks on see veider, sest Homeros käsitleb ju samasid teemasid mis teisedki autorid, näiteks Hesiodos. Ka käsitleb poeet elulisi teemasid, mida peaks ometi paremini teadma ja edasi andma vastavate alade spetsialistid.
Nii jõuab Sokrates järeldusele, et poeedil puuduvad oskused, ta on nagu prohvetidki jumaliku inspiratsiooni tööriist. Sealt lähtuvalt võrdleb ta muusade, poeetide ja rapsoodide suhet magnetiga ühendatud rauatüki omadusega magneti kombel rauda ligi tõmmata, ehk siis tegu on inspiratsioonist lähtuva inspiratsiooniga. Rapsoodi tegevus pole Sokratese järgi ei muusadest lähtuv kunst, teadmised ega õpitud oskused, vaid inspiratsiooni alamliik; see väljendab Platoni kriitilist suhtumist nii kunstisse üldiselt kui ka eriti rapsoodidesse. 
Platon arendab oma kriitilist suhtumist edasi hilisemates dialoogides. nagu "Phaidros", "Pidusöök", "Seadused" ja "Riigimees".
Hippias (lühem)

"Hippias (lühem)" (ka Väiksem Hippias) on antiikfilosoof Platoni dialoogi vormis filosoofiline teos, üks kahest dialoogist, mille peategelaseks on sofist Hippias.
Dialoogi autoriks peetakse üldiselt Platonit, kuid see puudub Aristotelese Platoni dialoogide loendis. Aristoteles on kasutanud lõike sellest dialoogist, toomata ära Platoni autorlust. Platoni dialoogiks on seda nimetanud üksnes Aleksander Aphrodisiasest, nii on oletatud, et selle autoriks võis olla ka Antisthenes.
Dialoogi teemaks on valed ja see, millist valetajat tuleks paremaks pidada; kas sellist, kes valetab teadlikult, või sellist, kes juhtub kogemata valetama.
Dialoogi käivitab Sokratese ja Hippiase mõttevahetus teemal, kas suurem sangar on Achilleus või Odysseus. Hippias peab selleks Achilleust, kuna Homeros on tema meelest Iliases kujutanud Odysseust kavaldajana ja Achilleust ausa ning avameelse isikuna. Sokrates protesteerib selle vastu, tuues ära mitmed kohad Iliases, kus Achilleuse sõnad on tema tegudega vastuolus. Ta toob näite, kus Achilleus väidab algselt üht ja veidi hiljem Ajaxile teist. Sokrates sunnib Hippiase nõustuma väitega, et asjatundja suudab samal teemal efektiivsemalt valetada kui see, kes teemat ei tunne. Seejärel väidab Hippias, et Achilleus eksis teadmatusest omaenda tulevikuplaanide suhtes.
Hippias nendib, et seadused karistavad sihilikke valetajaid karmimalt. Sokrates asub nüüd tooma näiteid teistelt elualadelt. Nii jooksja kui maadleja, kel õnnestub sihilikult eksida, on selles vallas parem, kui see, kes kogemata vea teeb. Ta jätkab võrdlustega ja järeldab, et see, kes teadlikult eksib, on alati parem sellest, kes eksib võimetusest toimida õigesti. Seega tuleb järeldada, et see, kel on võim ja teadmised eksida, on parem valetaja kui see, kel need puuduvad. Lõpuks lisab Sokrates nördinud Hippiase rahustamiseks, et ka tema ei ole rahul sellega, kuhu ta loogika tema viinud on.
Sokratese näiv ebamoraalsus on tekitanud mitmes autoris (sealhulgas Victor Cousin ja Eduard Zeller) kahtlusi teose autorluses. Samas ei võrdu võimekus valetada tahtega valetada, mida Hippias aga tähele ei pane.
Nagu Platoni varasematele dialoogidele üldiselt omane, nii jääb ka selles dialoogis lahendus leidmata ja valetamisoskus lõpuni määratlemata.
Wadowice

Wadowice on linn Poolas Väike-Poola vojevoodkonnas, Wadowice maakonna ja Wadowice valla halduskeskus. Wadowice asub Krakówi kesklinnast umbes 38 km lääneedelas Skawa jõe ääres.
Piirkonda on ürikutes esmamainitud 1325. aastal ja linna 1327. aastal. 1430. aastal hävis Wadowice tulekahjus. Ülesehitamise käigus sai Wadowice Chełmi linnaõigused. 1802. aastal sai Wadowice vabalinnaks.
Wadowices on sündinud paavst Johannes Paulus II (Karol Wojtyla, 1920–2005).
Valgevene vaksal

Valgevene vaksal (vene keeles Белорусский вокзал) on vaksal Moskvas.
Vaksal avati 1870. aastal ja ehitati tänapäevani säilinud kujule ümber aastatel 1907–1912.
Valgevene vaksalit läbivad Moskva metrooliinid 2 ja 5.
Päevaneutraalsed taimed

Päevaneutraalne taim on taim, mis õitseb olenemata päevavalguse hulgast, mida ta saab.
Taime sõltumist päevavalguse hulgast nimetatakse fotoperiodismiks. Üldistatult saab õistaimi tüpiseerida pikapäevataimedeks, lühipäevataimedeks ja päevaneutraalseteks taimedeks. Lühipäevataimed vajavad õitsemiseks vähem kui 12 tundi päikesevalgust ja pikapäevataimed rohkem kui 12 tundi. Päevaneutraalsel taimed arenevad päeva pikkusest sõltumata. Päevaneutraalsed taimed on näiteks nisu perekonda kuuluvad liigid, mõned viinapuud, kurgid aga ka mais ja riis.
Ajalugu.
Wightman Garner ja Henry Allard uurisid 20. sajandi alguses päeva pikkuse mõju õitsemisele. Nad tuvastasid, et taimed, näiteks oder, õitsesid, kui päeva pikkus oli pikem kui teatavast kriitilisest pikkusest. Ehk siis nn pikapäevataimi õitsevad peamiselt suvel kui päevad pikenevad. Teised, näiteks sojaoad, õitsevad, kui päevade pikkus on lühem kui teatud kriitiline pikkus. Tegu on lühipäevataimedega, mis õitsevad sügisel, kui päevad lühenevad. Aga leidub ka hulk taimi, kelle jaoks ei ole päeva pikkusel määravat tähtsust. Need saidki nimetuse päevaneutraalsed taimed
Kęty

Kęty on linn Poolas Väike-Poola vojevoodkonnas Oświęcimi maakonnas, Kęty valla halduskeskus. Kęty asub Oświęcimist umbes 17 km lõunas ja Bielsko-Białast ligikaudu 18 km idakirdes.
Kętyt on ürikutes esmamainitud 1238. aastal. Lwówi linnaõigused sai 1238. aastal, Magdeburgi linnaõigused 1391. aastal. Esimese Poola jagamise tagajärjel läks Myślenice 1772. aastal Habsburgide Austria keisririigi võimu alla.
Jim Bridenstine

James Frederick Bridenstine (sündinud 15. juunil 1975) on Ameerika Ühendriikide poliitik. Bridenstine oli 23. aprillist 2018 20. jaanuarini 2021 NASA peadirektor ning 3. jaanuarist 2013 kuni 23. aprillini 2018 Ameerika Ühendriikide Esindajatekoja saadik. Bridenstine on vabariiklane.
1. septembril 2017 nimetas president Donald Trump Bridenstine'i NASA peadirektori kandidaadiks ning Senat kinnitas selle 19. aprillil 2018. Bridenstine oli Esindajatekojas teaduse-, kosmose- ja tehnoloogiakomitee liige ning temast sai esimene poliitik, kes on valitud NASA peadirektoriks. Bridenstine'i kandidatuur oli vastuoluline, sest tal pole teaduskraadi ja ta oli skeptiline kliimamuutuse osas, mille suhtes on ta seisukoht muutunud.
Skawina

Skawina on linn Poolas Väike-Poola vojevoodkonnas Oświęcimi maakonnas, Skawina valla halduskeskus. Skawina asub Krakówi kesklinnast umbes 12 km edelas.
Skawina asutati ja sai linnaõigused 1364. aastal. 1772–1918 oli linn Austria-Ungari võimu all. Raudteeühendus alates 1884. aastast.
Skawinas asub autoosade tootja Valeo tehas ja lahustuva kohvi vabrik Grana.
Hugh Dryden

Hugh Latimer Dryden (2. juuli 1898 – 2. detsember 1965) oli Ameerika Ühendriikide aeronautikateadlane ja riigiteenistuja. Ta oli NACA viimane peadirektor ning NASA esimene asepeadirektor alates 19. augustist 1958 kuni oma surmani.
Dryden suri 1965. aastal vähki.
Tema järgi oli aastatel 1976 kuni 2014 nimetatud NASA Armstrongi Lennu Uurimiskeskus.
Mariner 2

Mariner 2 oli NASA kosmoseaparaat, mis sooritas 14. detsembril 1962 esimese möödalennu teisest planeedist, möödudes Veenusest. Aparaat startis Cape Canaveralilt 27. augustil 1962 ja möödus Veenusest detsembris, lähenedes kuni 34 773 km kaugusele.
Missiooni peamisteks eesmärkideks olid aparaadiga raadioühenduse pidamine Veenuse läheduses ja Veenuse radiomeetriline uurimine. Teel Veenusele mõõtis Mariner 2 päikesetuult, kinnitades Luna 1 tehtud mõõtmisi. Missiooni mõõtmised näitasid, et planeetidevaheline tolm on hõredam kui varem arvati, ning registreeris mitu päikesepurset. Veenusest möödudes tuvastas aparaat, et Veenusel on äärmuslikult kõrge temperatuuriga pealispind.
Brayden Point

Brayden Point (sündinud 13. märtsil 1996 Calgarys Alberta provintsis) on Kanada jäähokimängija, kes mängib keskründajana NHL-i klubis Tampa Bay Lightning.
2014. aastal valiti ta NHL-i "draft"is Lightningu poolt 79. valikuna. Enne NHL-i karjääri algust mängis ta aastatel 2011–2016 viis hooaega Western Hockey League'i klubis Moose Jaw Warriors. NHL-is tegi ta Lightningu meeskonnas debüüdi 2016. aasta oktoobris. Hooajal 2017–18 tõusis ta klubi meeskonna resultatiivsuselt kolmandaks mängijaks (32+34).
2020. aastal võitis ta Lightninguga Stanley karika, kui finaalseerias alistati Dallas Stars. Ta oli sel hooajal 14 väravaga Stanley karika väljalangemismängude suurim väravakütt. Ta lõi värava muuhulgas finaalseeria viimases mängus.
2015. aastal tuli Point juunioride maailmameistriks. 2017. aasta maailmameistrivõistlustel võitis ta Kanada jäähokikoondise koosseisus hõbemedali.
Ennisile

Ennisile oli liivlaste küla Lätis, nüüdisaegse haldusjaotuse järgi Saulkrasti piirkonnas Sēja vallas. 
Küla on esimest korda mainitud 1248 ühes Riia peapiiskopi Nicolaus von Naueni dokumendis.
Wendeculla

Wendeculla oli liivlaste küla Lätis Koiva jõe ääres Turaidas.
Küla mainitakse Henriku Liivimaa kroonikas seoses sellega, et 1211 toimus seal kokkupõrge eestlaste ja nende vastu võidelnud liivlaste ja ristisõdijatega.
Küla nime esimest poolt ("wende-") on seostatud võndlaste nimega ja teine pool on liivi sõnast tähendusega 'küla' (Kuramaa liivi kilā).
Gabriel Landeskog

Gabriel Ingemar John Landeskog (sündinud 23. novembril 1992 Stockholmis) on Rootsi jäähokimängija, kes mängib NHL-i klubis Colorado Avalanche ründajana vasakul äärel. Ta on klubi meeskonna kapten.
Ta alustas karjääri Rootsi klubis Djurgårdens IF. Hooajal 2009–10 suundus ta mängima Põhja-Ameerikasse, liitudes Ontario Hockey League'i klubiga Kitchener Rangers.
2011. aastal valiti ta NHL-i "draft"is Avalanche'i poolt teise valikuna. Hooajal 2011–12 sai ta NHL-is kohe Avalanche'i põhikoosseisu liikmeks. Debüüthooajal lõi ta 22 väravat ja kogus 52 punkti. Ta pälvis sel hooajal NHL-i hooaja uustulnukale antava Calder Memorial Trophy ja valiti uustulnukate sümboolsesse koosseisu ("All-Rookie Team").
2012. aasta septembris määrati ta Avalanche'i kapteniks. Ta sai 19 aasta ja 286 päeva vanuselt NHL-i ajaloo noorimaks kapteniks.
2019. aastal osales ta NHL-i tähtede mängul.
2014. aasta taliolümpiamängudel võitis Landeskog Rootsi jäähokikoondise koosseisus hõbemedali. Aastatel 2013 ja 2017 on ta Rootsi koondisega tulnud maailmameistriks.
Saaremaa Merekultuuri Seltsi toimetised

Saaremaa Merekultuuri Seltsi toimetised on Saaremaa Merekultuuri Seltsi aastast 2004 ilmuv jätkväljaanne. Igal köitel on eripealkiri. Väljaande toimetuskolleegiumi kuulub teiste seas Bruno Pao.
Rakvere Valla Sõnumid

Rakvere Valla Sõnumid on aastast 1996 ilmuv ajaleht, mis vahendab Rakvere valla uudiseid. Lehte annab välja Rakvere vallavalitsus.
Pärast 2017. aasta haldusreformi ühines selle ajalehega väljaanne Sõmeru Sõnumid.
Kareda Valla Maja

Kareda Valla Maja on mitmeotstarbeline ehitis Järva maakonnas Peetri alevikus. Majas on spordi-, maadlus- ja jõusaal ning tegutseb Kareda valla raamatukogu. Maja renoveeriti 2017. aastal.
Mahaska maakond

Mahaska maakond ("Mahaska County") on maakond Ameerika Ühendriikides Iowa osariigis.
Maakonna halduskeskus on Oskaloosa.
Ajalugu.
Maakond moodustati 17. veebruaril 1843. Maakond on saanud nime aiovate pealiku Mahaska järgi, kes tapeti 1834. aastal.
Rahvastik.
Elanike arv oli 2010. aasta rahvaloenduse järgi 22 381.
Arvestuslik rahvaarvu muutus (1. juuli seisuga):
Õpetaja-metoodik

Õpetaja-metoodik ehk pedagoog-metoodik on kõrgeima kvalifikatsiooniga ametijärgu nimetus Eesti haridussüsteemis.
Ametijärk antakse atesteerimisel.
Marioni maakond (Iowa)

Marioni maakond ("Marion County") on maakond Ameerika Ühendriikides Iowa osariigis.
Maakonna halduskeskus on Knoxville.
Ajalugu.
Maakond moodustati 10. juunil 1845.
Maakond on nime saanud Ameerika iseseisvussõjas võidelnud brigaadikindrali Francis Marioni järgi.
Rahvastik.
Elanike arv oli 2010. aasta rahvaloenduse järgi 33 309.
Arvestuslik rahvaarvu muutus (1. juuli seisuga):
Marshalli maakond (Iowa)

Marshalli maakond ("Marshall County") on maakond Ameerika Ühendriikides Iowa osariigis.
Maakonna halduskeskus on Marshalltown.
Ajalugu.
Maakond moodustati 13. jaanuaril 1846. See on saanud nime ülemkohtunik John Marshalli järgi.
Rahvastik.
Elanike arv oli 2010. aasta rahvaloenduse andmetel 40 648.
Arvestuslik rahvaarvu muutus (1. juuli seisuga):
Mitchelli maakond (Iowa)

Mitchelli maakond ("Mitchell County") on maakond Ameerika Ühendriikides Iowa osariigis.
Maakonna halduskeskus on Osage.
Ajalugu.
Maakond moodustati 15. jaanuaril 1851.
Rahvastik.
Elanike arv oli 2010. aasta rahvaloenduse järgi 10 776.
Arvestuslik rahvaarvu muutus (1. juuli seisuga):
Monona maakond

Monona maakond ("Monona County") on maakond Ameerika Ühendriikides Iowa osariigis.
Maakonna halduskeskus on Onawa.
Ajalugu.
Maakond moodustati 15. jaanuaril 1851.
Rahvastik.
Elanike arv oli 2010. aasta rahvaloenduse järgi 9243.
Arvestuslik rahvaarvu muutus (1. juuli seisuga):
Monroe maakond (Iowa)

Monroe maakond ("Monroe County") on maakond Ameerika Ühendriikides Iowa osariigis.
Maakonna halduskeskus on Albia.
Ajalugu.
Maakond moodustati 17. veebruaril 1843.
Rahvastik.
Elanike arv oli 2010. aasta rahvaloenduse järgi 7970.
Arvestuslik rahvaarvu muutus (1. juuli seisuga):
Montgomery maakond (Iowa)

Montgomery maakond ("Montgomery County") on maakond Ameerika Ühendriikides Iowa osariigis.
Maakonna halduskeskus on Red Oak.
Ajalugu.
Maakond moodustati 15. jaanuaril 1851.
Rahvastik.
Elanike arv oli 2010. aasta rahvaloenduse järgi 10 740.
Arvestuslik rahvaarvu muutus (1. juuli seisuga):
Muscatine'i maakond

Muscatine'i maakond ("Muscatine County") on maakond Ameerika Ühendriikides Iowa osariigis.
Maakonna halduskeskus on Muscatine.
Ajalugu.
Maakond moodustati 7. detsembril 1836.
Rahvastik.
Elanike arv oli 2010. aasta rahvaloenduse järgi 42 745.
Arvestuslik rahvaarvu muutus (1. juuli seisuga):
O’Brieni maakond

O'Brieni maakond ("O'Brien County") on maakond Ameerika Ühendriikides Iowa osariigis.
Maakonna halduskeskus on Primghar.
Ajalugu.
Maakond moodustati 15. jaanuaril 1851. Maakond on saanud nime Iiri vabadusvõitleja William Smith O'Brieni järgi.
Rahvastik.
Elanike arv oli 2010. aasta rahvaloenduse järgi 14 398.
Arvestuslik rahvaarvu muutus (1. juuli seisuga):
Osceola maakond (Iowa)

Osceola maakond ("Osceola County") on maakond Ameerika Ühendriikides Iowa osariigis.
Maakonna halduskeskus on Sibley.
Ajalugu.
Maakond moodustati 15. jaanuaril 1851. See on saanud nime seminolide pealiku Osceola järgi.
Rahvastik.
Elanike arv oli 2010. aasta rahvaloenduse järgi 6462.
Arvestuslik rahvaarvu muutus (1. juuli seisuga):